Document ID: 32006R1754

A BIZOTTSÁG 1754/2006/EK RENDELETE
(2006. november 28.)
a közösségi pénzügyi támogatásnak az állati takarmányokkal, az élelmiszerekkel és az állategészségügyi ágazattal foglalkozó közösségi referencialaboratóriumoknak történő odaítélési módozatainak megállapításáról
AZ EURÓPAI KÖZÖSSÉGEK BIZOTTSÁGA,
tekintettel az Európai Közösséget létrehozó szerződésre,
tekintettel az állat-egészségügyi kiadásokról szóló, 1990. június 26-i 90/424/EGK tanácsi határozatra (1) és különösen annak 28. cikke (2) bekezdésére,
mivel:
(1)
A közösségi referencialaboratóriumok a közösségi állat-egészségügyi jogszabályokban és a takarmány- és élelmiszerjog, valamint az állat-egészségügyi és az állatok kíméletére vonatkozó szabályok követelményeinek történő megfelelés ellenőrzésének biztosítása céljából végrehajtott hatósági ellenőrzésekről szóló, 2004. április 29-i 882/2004/EK európai parlamenti és tanácsi rendeletben (2) meghatározott feladatokat és kötelességeket látják el.
(2)
A 882/2004/EK rendelet 32. cikkének (7) bekezdése szerint a közösségi referencialaboratóriumoknak a 90/424/EGK határozat 28. cikkével összhangban közösségi pénzügyi hozzájárulás nyújtható.
(3)
A 90/424/EGK határozat 28. cikke alapján pénzügyi támogatásban részesülő közösségi referencialaboratóriumok kiadásainak támogathatóságára vonatkozó feltételeket, valamint a kiadások benyújtására és a pénzügyi ellenőrzések végrehajtására vonatkozó eljárásokat a 156/2004/EK bizottsági rendelet (3) állapítja meg.
(4)
A referencialaboratóriumok tevékenységeihez nyújtott éves közösségi pénzügyi támogatás szintjéről minden évben a közegészségüggyel, az állat-egészségüggyel és a szermaradványokkal kapcsolatos állat-egészségügyi intézkedések területén hozott különleges állat-egészségügyi határozattal döntenek.
(5)
Mivel a 156/2004/EK rendeleten számos módosítást kell végezni, a rendeletet az egyértelműség érdekében helyettesíteni kell, figyelembe véve a 882/2004/EK rendeletet.
(6)
E módosítások a következők: be kell emelni a rendeletbe egy partnerségi egyezményt, amely meghatározza az egyes felek szerepét és felelősségét, illetve egy specifikus egyezményt; naprakésszé kell tenni a hozzáadottérték-adóra (HÉA) vonatkozó rendelkezéseket és aktualizálni kell a kiküldetésekkel és szemináriumokkal kapcsolatos költségeket.
(7)
A fent említett partnerségi egyezményt öt évre kell kötni, ami lehetővé teszi, hogy működőképes nemzeti referencialaboratórium-hálózat alakuljon ki újabb szakterületeken, hogy új elemzési módszerek szülessenek, illetve hogy megvalósuljon a nemzeti referencialaboratóriumok teljesítményeinek pontos értékelése.
(8)
A józan pénzügyi irányítás megköveteli, hogy e rendeletet a 2007. év elejétől alkalmazzák. A laboratóriumok azonban e rendelet rendelkezései szerint módosíthatják a 2007-es tevékenységre vonatkozó előzetes költségvetésüket.
(9)
Pénzügyi ellenőrzés céljából a közös agrárpolitika finanszírozásáról szóló, 2005. június 21-i 1290/2005/EK tanácsi rendelet (4) 9., 36. és 37. cikkét kell alkalmazni.
(10)
Az e rendeletben előírt intézkedések összhangban vannak az Élelmiszerlánc- és Állat-egészségügyi Állandó Bizottság véleményével,
ELFOGADTA EZT A RENDELETET:
I. FEJEZET
ÁLTALÁNOS RENDELKEZÉSEK
1. cikk
Tárgy
E rendelet megállapítja a referencialaboratóriumok (a továbbiakban: laboratóriumok) tevékenységeihez nyújtott, a 90/424/EGK határozat 28. cikkében és a 882/2004/EK rendelet 32. cikkében meghatározott közösségi pénzügyi támogatás, illetve a szemináriumok szervezéséhez nyújtott közösségi pénzügyi támogatás odaítélési módozatait.
2. cikk
Partnerségi keretegyezmény
A Bizottság és a laboratórium kapcsolatát partnerségi egyezmény irányítja. A partnerségi egyezmény időtartama öt év, és az egyezményt több évre szóló munkaprogram kíséri.
3. cikk
A tervbe vett tevékenységek és az előzetes költségvetés
(1) A közösségi referencialaboratóriumok minden „n” naptári év szeptember 1-je előtt bemutatják az „n + 1” naptári évre tervezett közösségi tevékenységeket, és a Bizottság rendelkezésére bocsátják az e tevékenységekre vonatkozó kiadások előzetes költségvetését.
A 2007-es költségvetési évet illetően a 156/2004/EK rendelet 1. cikkében meghatározott rendelkezések szerint benyújtott előzetes költségvetés úgy tekintendő, mint amelyet e rendelet szerint nyújtottak be. A laboratóriumok 2006. december 15-ig e rendelet rendelkezései szerint módosításokat nyújthatnak be ezen előzetes költségvetéssel kapcsolatban.
(2) A laboratóriumok az I. mellékletnek megfelelően, elektronikus formában nyújtják be az előzetes költségvetést.
4. cikk
Specifikus egyezmény
(1) A pénzügyi támogatás odaítéléséről szóló éves határozat bizottsági elfogadása után a felek között specifikus egyezmény megkötésére kerül sor. Ez az egyezmény többek között a támogatás összegét és a társfinanszírozás arányát állapítja meg.
(2) Bárminemű kifizetés előzetes feltétele, hogy a felek aláírják ezt az egyezményt.
5. cikk
Előfinanszírozás
Miután a felek aláírták a specifikus egyezményt, a kedvezményezett kérésére a laboratórium tevékenységére és a szemináriumok megszervezésére odaítélt teljes összeg 70 %-a előfinanszírozásként kiutalható.
6. cikk
A támogatás kifizetése
Amennyiben a jóváhagyott munkaprogramokat hatékonyan végrehajtják és a kedvezményezett a 10. és 14. cikkben említett jelentéseket az e cikkekben meghatározott határidőn belül közzéteszi, a laboratórium tevékenységére és a szemináriumok szervezésére odaítélt közösségi pénzügyi támogatás egyenlegét vagy teljes összegét a fent említett jelentések jóváhagyása után átutalják.
7. cikk
Igazoló dokumentumok
(1) A kedvezményezett hét évig megőrzi a közösségi pénzügyi támogatásban részesülő tevékenységhez kapcsolódó igazoló dokumentumok (különösen a számlák, a fizetési igazolások, a jelenléti ívek, a mintaszállításra és a kiküldetésekre vonatkozó dokumentumok) hitelesített másolatát.
(2) A kedvezményezett analitikus költségelszámolási rendszerében rögzíti a Bizottsághoz benyújtott kiadásokat, és ellenőrzési célokból hét évig minden eredeti dokumentumot megőriz.
(3) A visszatérítés iránti kérelemben foglalt összköltségeket igazoló dokumentumokat kérelemre eljuttatják a Bizottsághoz.
8. cikk
Ellenőrzések
Pénzügyi ellenőrzés céljából a közös agrárpolitika finanszírozásáról szóló 1290/2005/EK rendelet 9., 36. és 37. cikkét kell alkalmazni.
II. FEJEZET
A LABORATÓRIUMOK TEVÉKENYSÉGEI
9. cikk
Támogathatóság
(1) A laboratórium működésének vonatkozásában a személyzethez, az alvállalkozók szerződtetéséhez, a munkaeszközökhöz, a fogyóeszközökhöz, az összehasonlító vizsgálatok mintáinak szállításához, a kiküldetésekhez és az általános költségekhez kapcsolódó kiadások támogathatók.
(2) Az (1) bekezdésben említett kiadások a pénzügyi támogatás odaítélésére vonatkozó éves bizottsági határozatban rögzített korlátokon belül és a II. mellékletben meghatározott támogathatósági szabályok szerint támogathatók.
(3) A Bizottság előzetes írásbeli hozzájárulását kell kérni bárminemű módosításhoz, amely egy adott tétel összegének legalább 10 %-os növekedését eredményezné.
10. cikk
A laboratóriumok tevékenységeire vonatkozó jelentések benyújtása
(1) A III. mellékletnek megfelelően kiállított pénzügyi jelentést, valamint a laboratóriumok tevékenységeire vonatkozó és az igazgató által hitelesített technikai jelentést legkésőbb annak az időszaknak a végét követő év március 31-én kell feladni, amelyre a pénzügyi támogatást odaítélték (a postai bélyegzőn szereplő dátum a hiteles).
(2) Amennyiben az (1) bekezdésben előírt határidőt nem tartják be, a pénzügyi támogatás április 1-jén 25 %-kal, május 1-jén 50 %-kal, június 1-jén 75 %-kal, július 1-jén pedig 100 %-kal csökken.
11. cikk
A nemzeti pénznemben benyújtott kérelmeknél alkalmazandó átváltási árfolyam
A nemzeti pénznemben benyújtott, az előfinanszírozás és az egyenlegek kifizetésére irányuló kérelmekre vonatkozó átváltási árfolyam az „n” hónapban az „n” hónap első napján az Európai Unió Hivatalos Lapjának C sorozatában közzétett árfolyam, vagy az azt megelőző első olyan napon közzétett árfolyam, amelyen átváltási árfolyamot állapítottak meg.
12. cikk
Hozzáadottérték-adó
Támogatható kiadásnak számít a kedvezményezett által lerótt és vissza nem téríthető hozzáadottérték-adó, amennyiben a kedvezményezett a 4. cikkben említett specifikus egyezmény aláírásakor benyújtja a tagállam pénzügyminisztériuma vagy ezzel egyenértékű hatósága által kiállított igazolást, amely bizonyítja, hogy a kedvezményezett nem köteles adót fizetni, vagy csak részben köteles adót fizetni, illetve hogy a laboratórium által képviselt tevékenységi ágazat nem kötelezhető adófizetésre.
III. FEJEZET
SZEMINÁRIUMOK SZERVEZÉSE
13. cikk
Támogathatóság
(1) A szemináriumok szervezésének vonatkozásában legfeljebb 32 szemináriumi résztvevő (akik között tagállamonként legalább egy meghívottnak kell lennie) utazási költségeihez és napidíjaihoz kapcsolódó kiadások támogathatók.
(2) Az (1) bekezdésben említett kiadások a pénzügyi támogatás odaítélésére vonatkozó éves bizottsági határozatban rögzített korlátokon belül és a 259/68/EGK, Euratom, ESZAK tanácsi rendeletben (5) rögzített, az Európai Közösségek tisztviselőinek személyzeti szabályzata VII. melléklete 3F. szakaszában meghatározott szabályok szerint támogathatók.
(3) Az (1) és (2) bekezdéstől való eltérésről megfelelően indokolt esetben, a pénzügyi támogatás odaítélésére vonatkozó éves bizottsági határozat alapján lehet határozni.
14. cikk
A szemináriumokra vonatkozó pénzügyi jelentés benyújtása
(1) A szemináriumokkal kapcsolatos, a IV. mellékletnek megfelelően kiállított pénzügyi jelentést, valamint az igazgató által hitelesített technikai jelentést legkésőbb a szemináriumot követő második hónap végéig kell feladni.
(2) Amennyiben az (1) bekezdésben előírt határidőt nem tartják be, a pénzügyi támogatás a dokumentumok benyújtásának rendes időpontjához viszonyított egy hónapos késés esetén 25 %-kal, két hónapos késés esetén 50 %-kal, három hónapos késés esetén 75 %-kal, négy hónapos késés esetén pedig 100 %-kal csökken.
15. cikk
A nemzeti pénznemre szólóan kiállított kérelmekre vonatkozó átváltási árfolyam
A nemzeti pénznemre szólóan kiállított, az előfinanszírozás és az egyenlegek kifizetésére irányuló kérelmekre vonatkozó átváltási árfolyam a szeminárium havának első napján az Európai Unió Hivatalos Lapjának C sorozatában közzétett árfolyam, vagy az azt megelőző első olyan napon közzétett árfolyam, amelyen átváltási árfolyamot állapítottak meg.
IV. FEJEZET
ÁTMENETI ÉS ZÁRÓ RENDELKEZÉSEK
16. cikk
Hatályon kívül helyezés
A 156/2004/EK rendelet hatályát veszti.
A hatályon kívül helyezett rendeletre való hivatkozásokat e rendeletre való hivatkozásokként kell értelmezni.
17. cikk
Hatálybalépés és alkalmazhatóság
Ez a rendelet az Európai Unió Hivatalos Lapjában való kihirdetését követő 20. napon lép hatályba.
Ezt a rendeletet 2007. január 1-jétől kell alkalmazni.
A 3. cikk (1) bekezdésének második albekezdése ugyanakkor e rendelet hatálybalépésének időpontjától alkalmazandó.
Ez a rendelet teljes egészében kötelező és közvetlenül alkalmazandó valamennyi tagállamban.
Kelt Brüsszelben, 2006. november 28-án.

Labels: 17
19
5
7
6